NOBLE วิ่ง 2 วันติด! พุ่งอีก6% รับแผนธุรกิจเด่น-ปันผลสูงแนะซื้อเป้า 23.93 บ.
NOBLE วิ่ง 2 วันติด! พุ่งอีก6% รับแผนธุรกิจเด่น-ปันผลสูงแนะซื้อเป้า 23.93 บ.
NOBLE วิ่ง 2 วันติด! พุ่งอีก6% รับแผนธุรกิจเด่น-ปันผลสูงแนะซื้อเป้า 23.93 บ.
13 ธ.ค. 2562

ผู้สื่อข่าวรายงานว่า บริษัท โนเบิล ดีเวลลอปเมนท์ จำกัด (มหาชน) หรือ NOBLE ณ เวลา 15.54 น. อยู่ที่ระดับ 16.60 บาท บวก 1.00 บาท หรือ 6.41% ด้วยมูลค่าซื้อขาย 11.87 ล้านบาท  ราคาหุ้นวิ่งแรง 2 วันติดโดยนับตั้งแต่วันที่ 11 ธ.ค.62 อยู่ที่ระดับ 15.00 บาท

โดยก่อนหน้า นายธงชัย บุศราพันธ์ ประธานกรรมการ ประธานเจ้าหน้าที่บริหารร่วม และกรรมการผู้จัดการ NOBLE กล่าวว่า บริษัท คาดรายได้ปี 63 จะทำได้ราว 10,000 ล้านบาท ลดลงจากปีนี้ที่คาดจะมีรายได้ 13,000-14,000 ล้านบาท เนื่องจากเป็นการขายโครงการอสังหาริมทรัพย์ปกติ จากปัจจุบันที่มียอดขายรอโอน (Backlog) อยู่ที่ 18,644 ล้านบาท คาดจะทยอยรับรู้รายได้ในปีหน้าประมาณ 40% ส่วนที่เหลือจะทยอยรับรู้รายได้จนถึงปี 66 แตกต่างจากปีนี้ที่มีการขายทั้งโครงการอสังหาริมทรัพย์, การขายที่ดินจำนวนหลายแปลง และการขายอาคารสำนักงานให้เช่า
อย่างไรก็ตาม นโยบายของบริษัทจะรักษาระดับรายได้ที่ 10,000-12,000 ล้านบาท ไปอีก 3 ปี (ปี 63-65) โดยคาดว่ารายได้จะเติบโตแตะ 15,000 ล้านบาทภายในปี 66 ตามการพัฒนาโครงการเองและการพัฒนาโครงการร่วมกับพันธมิตร (JV)
ทั้งนี้ บริษัทตั้งเป้ายอดขายในปี 63 ไว้ที่ 15,000 ล้านบาท เติบโตจากปีนี้ที่คาดจะทำได้เกือบ 10,000 ล้านบาท โดยมีแผนเปิดโครงการใหม่เพิ่มเติมอีก 5 โครงการ แบ่งเป็น โครงการร่วมทุน 2-3 โครงการ เบื้องต้นจะพัฒนาร่วมกับกลุ่มฮ่องกงแลนด์ โดยมีแผนพัฒนาที่อยู่อาศัยระดับไฮเอ็นบริเวณแยกเพลินจิต มูลค่าราว 3,500 ล้านบาท คาดว่าจะเริ่มดำเนินการได้ในไตรมาส 3/63 และการพัฒนาที่อยู่อาศัยติดรถไฟฟ้าร่วมกับ บมจ.ยู ซิตี้ (U) ซึ่งเป็นบริษัทในเครือ บมจ.บีทีเอส กรุ๊ป โฮลดิ้งส์ (BTS) คาดว่าจะเห็นความชัดเจนได้ในไตรมาส 1/63
พร้อมกันนี้บริษัทวางงบลงทุนซื้อที่ดินเพิ่มเติมอีกในปีหน้าจำนวน 3,000-4,000 ล้านบาท หรือประมาณ 5 แปลง เน้นทำเลใกล้สถานีรถไฟฟ้า MRT และ BTS เพื่อพัฒนาโครงการในระดับราคา 3-5 ล้านบาท/ยูนิต จับกลุ่มลูกค้าต่างชาติที่มีความต้องการซื้ออสังหาริมทรัพย์ในประเทศไทย
“ทิศทางอสังหาริมทรัพย์ในปีหน้าที่หลายภาคส่วนมองว่ายังชะลอตัวต่อเนื่อง บริษัทเชื่อว่าจะไม่ได้รับผลกระทบมากนัก เนื่องด้วยลูกค้าส่วนใหญ่เป็นลูกค้าชาวต่างชาติ คาดว่าปีหน้าก็ยังคงมีดีมานด์จากตรงนี้อยู่จากหลายปัจจัย อย่างการประท้วงที่ประเทศฮ่องกง ก็น่าจะส่งผลทำให้มีลูกค้ามาซื้อพร็อพเพอร์ตี้มากขึ้น รวมถึงอัตราดอกเบี้ยที่ยังอยู่ในระดับต่ำก็น่าจะเป็นตัวสนับสนุนให้มีกำลังซื้อมากขึ้น”นายธงชัย กล่าว
นายธงชัย กล่าวว่า บริษัทยังอยู่ระหว่างเจรจากับผู้ประกอบการพัฒนาอสังหาริมทรัพย์นอกตลาดเพื่อเข้าซื้อโครงการแนวสูงที่มีปัญหาโครงสร้างทางการเงิน จำนวน 3-4 โครงการ มูลค่าโครงการเกือบ 10,000 ล้านบาท คาดว่าจะเห็นความชัดเจนได้ในไตรมาส 1/63 ประมาณ 1-2 โครงการ คาดหวังผลตอบแทนจากการลงทุน (IRR) มากกว่า 15% ขึ้นไป
 
บล.ดีบีเอสฯ ระบุในบทวิเคราะห์ว่า NOBLE  หลังกำไร 9M62 ออกมาสูงกว่าประมาณการทั้งปี 62 เพราะมีกำไรขายที่ดินเปล่าในไตรมาส 3/62 สูงมากเกินคาด จึงได้มีการปรับประมาณการปีนี้เพิ่มอีก 22% เป็น 3.0 พันล้านบาท และโตถึง 209% เทียบช่วงเดียวกัรนของปีก่อน
ด้านปีหน้าคาดกำไรสุทธิปรับลง 45% เทียบช่วงเดียวกันของปีก่อนเพราะมีการขายที่ดินเปล่า สินทรัพย์น้อยลงแล้ว แต่กำไรหลักยังโตได้ 109% เทียบช่วงเดียวกันของปีก่อนเนื่องจากมียอดขายรอโอนของคอนโดมิเนียมที่สูง
คงคำแนะนำ ซื้อ ราคาพื้นฐานใหม่ปรับลด 23.93 บาท โดยเลื่อนไปใช้ประมาณการปี 63 ด้วย P/E ที่ 6.5 เท่า จุดเด่นคือ ปันผลได้สูง คาดอัตราผลตอบแทนเงินปันผลรอบสุดท้ายปีนี้อีก 4.6% และปีหน้าที่ 8.3% 